**Cyfarfod: Bwrdd Plismona**

**Lleoliad: Cyfarfod *‘Teams’***

**Dyddiad: 04 Gorffennaf 2022**

**Amser: 15:00 – 16:50**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)  Y Prif Gwnstabl Dr Richard Lewis (PG)  Carys Morgans, Prif Weithredwr, SCHTh (PW)  Beverly Peatling, Prif Swyddog Cyllid, SCHTh (PSC)  Edwin Harries, Cyfarwyddwr Cyllid (CC) |
| **Hefyd yn Bresennol:** | Y Prif Arolygydd Chris Neve, Swyddog Staff, HDP (CN)  Ellen Jones, Myfyriwr Interniaeth, SCHTh (EJ) |

**Canlyniadau ar gyfer y cyfarfod hwn:**

1. Dal y Prif Gwnstabl i gyfrif
2. Canolbwyntio ar y thema fisol
3. Dwysau materion i Fwrdd Atebolrwydd yr Heddlu a rhaeadru i Drefniant Llywodraethu’r Heddlu.

**Materion Gweinyddol**

1. **Ymddiheuriadau a Chyflwyniadau** (Cadeirydd)
2. **Diweddariad ynghylch camau gweithredu o gyfarfodydd blaenorol** (Cadeirydd)

Gofynnodd y PSC am i elfennau o gofnodion y cyfarfod diwethaf gael eu harall eirio. Cytunodd CHTh, a dywedodd y byddai’r cofnodion yn cael eu hystyried yn gofnod gwir a chywir o’r cyfarfod ar ôl i’r diwygiadau gael eu gwneud.

|  |  |  |
| --- | --- | --- |
| **Rhif y Penderfyniad** | **Crynodeb** | **I’w ddatblygu gan** |
| PB T3 36 | Cymeradwyodd CHTh gytundeb gwerth dros £100,000 ar gyfer Trwyddedau Llwyfannau Cyfryngau Cymdeithasol |  |

|  |  |  |
| --- | --- | --- |
| **Rhif y Cam Gweithredu** | **Crynodeb** | **Diweddariad** |
| PB 146 | Cyfarfod i'w drefnu gyda'r CHTh, y PG, y CCom, yr arweinydd gweithredol ar gyfer dioddefwyr, y PG Cynorthwyol, a Phennaeth Cyfiawnder Troseddol i drafod comisiynu gwasanaethau dioddefwyr yn y dyfodol. | Cyfarfod wedi’i drefnu ar gyfer dechrau Medi. Ceisir dod o hyd i ddyddiad cynharach os yn bosibl |
| PB 147 | SCHTh i ystyried y broses ar gyfer amserlennu eitemau agenda'r Bwrdd Plismona. | Ar waith – y Prif Weithredwr i gwrdd â’r Swyddog Staff er mwyn ystyried dewisiadau cyn i’r Rheolwr Busnes ddechrau ei swydd |
| PB 150 | CHTh a’r PG i ymweld â San Steffan i roi gwybodaeth i Aelodau Seneddol cyn toriad yr haf. Ymweliad i gynnwys Cynghorwyr Polisi CHTh ar gyfer sesiwn ddysgu hefyd. Sesiwn wybodaeth ychwanegol i'w darparu ar gyfer Aelodau Senedd Cymru. | Ar yr Agenda |
| PB 157 | Pennaeth Strategaeth a Pholisi SCHTh a’r Uwch-arolygydd Andrew Edwards i weithio ar ymateb yr Heddlu i’r Cynllun Heddlu a Throseddu. | Ar waith |

Cynghorodd y Prif Weithredwr y Bwrdd ei bod hi wedi cwrdd â’r Panel Heddlu a Throseddu newydd arfaethedig. Byddai sawl un ohonynt yn aelodau Panel newydd. Oherwydd oedi’r Ysgrifennydd Cartref o ran cymeradwyo penodi aelodau Panel, mae angen aildrefnu cyfarfod 15 Gorffennaf y Panel Heddlu a Throseddu. Awgrymodd CHTh bod SCHTh a’r Heddlu’n gwahodd y Panel i Bencadlys yr Heddlu a chynnal seminar gyfer unigolion allweddol.

**Cam Gweithredu: Y Prif Weithredwr i lunio agenda ar gyfer seminar y Panel Heddlu a Throseddu ym Mhencadlys yr Heddlu**

1. **Eitemau Sefydlog** 
   1. Diweddariad y Prif Gwnstabl

Rhoddodd y PG ddiweddariad ynglŷn ag agweddau allweddol yn dilyn y papur a rannwyd ac a ddosbarthwyd gyda’r agenda. Nododd y PG fod yr Heddlu’n disgwyl gwelliannau yng ngraddau 5 maes yn dilyn arolygiad PEEL Arolygiaeth Heddluoedd a Gwasanaethau Tân ac Achub Ei Mawrhydi.

Cynghorodd y PG fod yr Heddlu’n disgwyl cynnydd o ran galw rhwng mis Ebrill a mis Medi.

Rhoddodd y PG ddiweddariad ynglŷn â rhaglen newid sefydliadol yr Heddlu. Byddai Uwch Swyddog Cyfrifol, sy’n aelod staff, yn cael ei benodi i arwain y rhaglen. Bydd cyfathrebu clir yn hollbwysig yn ystod y prosiect hwn, a bydd adran yn cael ei chreu ar fewnrwyd yr Heddlu gyda gwybodaeth allweddol, gan gynnwys ymatebion i gwestiynau cyffredin.

Rhoddodd y PG ddiweddariad byr ynglŷn â materion gweithredol diweddar, ac aeth ymlaen i roi gwybod i’r CHTh am ei ymrwymiadau diweddar, gan gynnwys ei bresenoldeb yng nghyfarfod Bwrdd Partneriaeth Plismona Cymru.

Diolchodd CHTh y PG am ei ddiweddariad. Holodd y PG am ei gyfarfod diweddar gyda Joyce Watson AS. Dywedodd y PG bod y cyfarfod ynglŷn â thrais yn erbyn menywod a merched yn gadarnhaol, a dywedodd fod Joyce Watson AS yn dawel ei meddwl â’r holl wybodaeth a roddwyd iddi, ac y byddai’n parhau i weithio ochr yn ochr â’r Heddlu.

Tynnodd CHTh sylw’r PG at adborth gan y cyhoedd mewn perthynas â’r digwyddiad Long Course Weekend Cymru yn Sir Benfro, a’r trefniadau traffig sydd mewn grym. Holodd CHTh pa un ai a fyddai ôl-drafodaeth yn cael ei chynnal ar ôl y digwyddiad, a gofynnodd am i’r mater gael ei ystyried yn unol â hynny.

**Cam Gweithredu: Y PG i adolygu camau gweithredu’r Heddlu adeg Long Course Weekend Cymru mewn perthynas â threfniadau traffig, a rhoi adborth i’r CHTh**

Ceisiodd CHTh eglurhad hefyd mewn perthynas â lleoli Swyddogion Cyswllt Ysgolion yn ystod yr haf. Dywedodd y PG ei fod wedi’i argymell y dylai Swyddogion Cyswllt Ysgolion weithio o fewn y Timoedd Plismona Bro yn ystod yr haf. Diolchodd CHTh y PG, a chytunodd y byddai Swyddogion Cyswllt Ysgolion o fudd i’r Timoedd Plismona Bro gan y gallent helpu i weithio gyda phobl ifainc ac ymgysylltu â nhw.

* 1. Diweddariad Comisiynydd yr Heddlu a Throseddu

Cynghorodd CHTh y Bwrdd ei fod wedi cynnal seremoni gloi’r Angel Cyllyll yn Aberystwyth. Roedd yr Angel Cyllyll wedi derbyn cefnogaeth dda gan yr Heddlu drwy gydol y mis, yn enwedig gan y tîm INTACT.

Dywedodd CHTh ei fod wedi cadeirio’r Bwrdd Plismona yng Nghymru am y tro olaf, ac y byddai’n trosglwyddo’r gadeiryddiaeth yn awr i’r CHTh Cuthbert yng Ngwent. Roedd CHTh hefyd wedi mynd i gyfarfod Bwrdd Partneriaeth Plismona Cymru. Cafwyd trafodaeth ynglŷn ag effeithiolrwydd y Bwrdd, a mynegwyd pryderon mewn perthynas â’r cynnydd cyfyngedig sy’n cael ei wneud. Teimlai’r CHTh y byddai adolygiad o’r Bwrdd, a’r rhai sy’n mynd i’r cyfarfodydd, yn fuddiol er mwyn sicrhau defnydd effeithiol o’r cyfle.

1. **Ffocws:** Perfformiad – Adolygu Trais a Throseddau Rhywiol

Cafwyd trafodaeth ynglŷn â digwyddiad perfformiad yr Heddlu a gynhaliwyd wythnos ynghynt, a ganolbwyntiodd ar yr adolygiad trais a throseddau rhywiol. Rhannwyd papurau cyn y cyfarfod. Tynnodd y PG sylw at nifer o feysydd a oedd yn ymwneud â pherfformiad yr Heddlu, gan gynnwys cysondeb o ran rheoli gwybodaeth. Mewn perthynas â pherfformiad yr Heddlu o ran yr adolygiad trais a throseddau rhywiol, dywedodd y PG fod cyfraddau euogfarnu’n uchel ac mai HDP yw’r gorau yng Nghymru ar gyfer ymyrraeth gynnar. Aeth y PG yn ei flaen i ddweud bod Gorchmynion Perygl Rhywiol yn cael eu hystyried yn benodol. Dywedodd y PG y bydd perfformiad yr Heddlu’n gwella wrth i Ymgyrch Soteria gael ei gweithredu dros y misoedd nesaf, ond pwysleisiodd na ddylai’r Heddlu ddisgwyl i’r ymgyrch gael ei gweithredu cyn darparu gwell gwasanaeth i ddioddefwyr.

Holodd CHTh sut mae’r PG yn mynd i fesur gwelliant a llwyddiant o ran Gorchmynion Perygl Rhywiol. Ymatebodd y PG drwy hysbysu CHTh y byddai’r holl orchmynion troseddol a sifil yn cael eu cynnwys yn y dangosfwrdd adrodd perfformiad heddlu misol. Bydd y data ar gael ar lefel heddlu, a gellir ei dreiddio i lawr i ardaloedd plismona lleol ac ardaloedd Arolygwyr ar gyfer craffu a herio. Aeth y PG yn ei flaen i ddweud y byddai’r Heddlu’n adnabod unigolion y cafodd eu hadrodd am drais neu droseddau rhywiol difrifol eraill, ac yn ymchwilio i beryglon, euogfarnau ac ymddygiadau amheus yn y gorffennol adeg yr adroddiad fel rhan o Ymgyrch Soteria, yn ogystal â chynnal ymchwiliad troseddol. Dywedodd y PG y byddai’r Heddlu’n ystyried strwythurau rheoli troseddwyr ar gyfer rheoli’r perygl a gyflwynir i’r gymuned gan unigolion o’r fath pe na bai modd iddo ddatblygu canlyniad cyfiawnder troseddol drwy’r ymchwiliad. Yn ogystal â’r gofynion ar gyfer adrodd am berfformiad, a’r gwaith o ran Ymgyrch Soteria, dywedodd y PG y byddai’n sicrhau bod cyfarfodydd briffio’n cael eu cynnal yn holistig ar draws yr ardal Heddlu mewn perthynas â Threfniadau Amlasiantaeth Er Diogelu’r Cyhoedd (MAPPA), â ffocws arbennig ar y cyfeiriadau i gategori 3 MAPPA. Holodd CHTh y PG pa un ai a yw’n medru sicrhau ei fod yn ceisio mynd i’r afael â’r sefyllfa bresennol, lle nad yw 51% o ddioddefwyr sy’n adrodd am drais eisiau dilyn canlyniad cyfiawnder troseddol. Sicrhaodd y PG y CHTh drwy ddweud bod yr ymateb i achosion o drais ac ymosodiadau rhywiol difrifol, a mynd ar ôl troseddwyr yn ddiwyro, yn flaenoriaeth ar gyfer yr Heddlu. Dywedodd y PG ei fod wedi comisiynu Adran Perfformiad a Dadansoddeg yr Heddlu i gwblhau rhaglen benodol o waith sy’n ymwneud yn arbennig â chyfraddau canlyniad troseddau trais. Bydd y gwaith yn canolbwyntio ar y ffordd y mae ymateb Heddlu Dyfed-Powys i drais yn effeithio ar gyfraddau canlyniadau cyfiawnder troseddol.

Holodd CHTh pa un ai a oedd yr Heddlu’n cynnig cymorth priodol er mwyn sicrhau bod dioddefwyr yn teimlo’n hyderus i adrodd wrth yr heddlu, hyd yn oed os nad ydynt eisiau dilyn canlyniad cyfiawnder troseddol. Dywedodd y PG y byddai’r gwaith hwn yn ffurfio rhan o ymateb yr Heddlu drwy Ymgyrch Soteria a’r gwaith ar ganlyniadau a gomisiynwyd.

Holodd CHTh pa un ai a yw’r PG yn bwriadu datblygu carfan o oroeswyr trais i gymryd rhan mewn gweithdai ar gyfer helpu i lywio polisïau, prosesau a gwelliannau, gan wrando ar lais y dioddefydd. Holodd pa un ai a allai hon fod yn fenter ar y cyd. Dywedodd y PG wrth y CHTh y byddai’n croesawu ymagwedd ar y cyd tuag at hyn, ac y byddai SCHTh, fel partner annibynnol, yn hollbwysig.

**Cam Gweithredu: Ystyried ymgysylltu â goroeswyr trais**

Holodd CHTh pa un ai a yw’r PG yn fodlon ag ymagwedd bresennol yr Heddlu tuag at fonitro cydymffurfiaeth â’r Cod Ymarfer Dioddefwyr. Dywedodd y PG nad yw’r Heddlu wedi cael strwythur rheoli perfformiad o gwmpas y Cod Ymarfer Dioddefwyr ers cryn amser, a bod angen mynd i’r afael â hyn. Roedd y PG wedi’i sicrhau bod prosesau’n cael eu rhoi mewn grym a fyddai’n gwella rheoli perfformiad y Cod Ymarfer Dioddefwyr a bodlonrwydd dioddefwyr. Dywedodd y PG nad yw’n bosibl rheoli perfformiad cydymffurfiaeth yn effeithiol yn erbyn hawliau’r Cod Ymarfer Dioddefwyr oherwydd y systemau TG mae’r Heddlu’n eu defnyddio ar hyn o bryd, ond nad yw HDP ar ben ei hun yn hyn o beth. Yn ogystal, dywedodd y PG bod y Weinyddiaeth Gyfiawnder wedi cyhoeddi’r Bil Dioddefwyr drafft ar gyfer craffu cyn-ddeddfwriaethol ac ymateb ffurfiol i’r ymgynghoriad cyhoeddus ‘Cyflwyno Cyfiawnder i Ddioddefwyr’ sy’n nodi pecyn ehangach o fesurau a fydd yn rhoi dioddefwyr wrth galon y system gyfiawnder. Yn olaf, dywedodd y PG bod yr Heddlu wedi comisiynu allanoli arolygon ymddygiad gwrthgymdeithasol a cham-drin domestig erbyn Awst 2022, a fydd hefyd yn cynnwys darpariaeth gwybodaeth ddadansoddol a pherfformiad ar gyfer cyfarfodydd llywodraethu’r dyfodol, gan gynnwys cyfarfodydd Bwrdd Atebolrwydd yr Heddlu.

Diolchodd CHTh y PG am ei atebion, a dywedodd fod SCHTh a’r Heddlu’n elwa o holi ac ateb ffurfiol. Cytunodd y PG â’r CHTh.

Yn olaf, dywedodd y PG wrth y CHTh y byddai data manwl sy’n dangos y cyfan o berfformiad yr Heddlu’n cael ei gyhoeddi wythnos nesaf.

1. **Materion i’w Trafod** 
   1. Gwerthusiad o’r cynllun peilot nycsoid? (Nodwyd drwy Grŵp Bygythiadau’r Heddlu ar 25/1/22 – cynhelir gwerthusiad o’r cynllun peilot o fis Mai)

Dywedodd y PG fod y cynllun peilot nycsoid wedi’i estyn, a’i fod wedi llwyddo i achub sawl bywyd. Dywedodd y PG ei fod yn gobeithio ei weithredu’n barhaol o fewn yr Heddlu yn y dyfodol. Holodd CHTh am oblygiadau’r cynllun peilot nycsoid o ran cost ar gyfer yr Heddlu. Ymatebodd y PG drwy hysbysu CHTh mai Bwrdd Iechyd Cymru sy’n talu, felly bydd y cynllun peilot ond yn effeithio ar adnoddau’r Heddlu, o ran yr hyfforddiant sydd ei angen ar swyddogion. Aeth y PG ymlaen i ddweud bod y Bwrdd Iechyd wedi derbyn arian gan Lywodraeth Cymru ar gyfer y cynllun peilot. Dywedodd y PG y byddai copi o’r gwerthusiad peilot yn cael ei anfon at y CHTh er ei ystyriaeth.

**Cam Gweithredu: CN i anfon y gwerthusiad peilot nycsoid at y CHTh**

* 1. Ymweliad â San Steffan er mwyn rhoi gwybodaeth i Aelodau Seneddol (*Ni fydd yr ymweliad yn cynnwys Ymgynghorwyr Polisi CHTh. Ceir cyfle yn ystod yr hydref yn 2022)*

Cafwyd trafodaeth mewn perthynas â manylion y cyflwyniad i Aelodau Seneddol yn San Steffan a’r negeseuon allweddol, gan gynnwys yr adolygiad o fformiwla ariannu’r heddlu, yr ymagwedd fodelu, y sefyllfa bresennol a phryderon. Cyflwynodd y CC y cyflwyniad drafft yr oedd ef a’r PSC wedi bod yn gweithio arno. Dywedodd y PG ei fod yn hapus ac yn hyderus â’r cyflwyniad a ddarparwyd. Diolchodd CHTh y CC a’r PSC am eu gwaith.

1. **Materion i’w Penderfynu** 
   1. Cytundeb ar gyfer Trwyddedau Llwyfannau Cyfryngau Cymdeithasol

Dywedodd y PG fod y cytundeb ar gyfer £100,000 am gyfanswm o 201 trwydded ar y cyd â Heddlu Gwent. Dywedodd y CC bod y cytundeb wedi’i gyflwyno i’r Grŵp Prif Swyddogion ac wedi’i gefnogi. Cytunodd CHTh i gymeradwyo’r cytundeb.

**Penderfyniad: Mewn ymgynghoriad â’r PG, cymeradwyodd CHTh gytundeb gwerth dros £100,000 ar gyfer Trwyddedau Llwyfannau Cyfryngau Cymdeithasol**

1. **Unrhyw Fusnes Arall** 
   1. CBRE – Estyn y Cytundeb Rheoli Cyfleusterau

Dywedodd y PW bod y penderfyniad i estyn y cytundeb rheoli cyfleusterau wedi’i wneud eisoes mewn cyfarfod o’r Grŵp Aur y llynedd, a bod y cytundeb wedi dod at y bwrdd er mwyn i’r aelodau gael golwg arno. Dywedodd CHTh bod yn rhaid dangos diwydrwydd a sicrhau ei fod yn cynnwys yr hyn y cytunwyd arno.

**Cam Gweithredu: CBRE – SCHTh i adolygu’r estyniad i’r Cytundeb Rheoli Cyfleusterau cyn ei gymeradwyo fel penderfyniad**

* 1. Unrhyw Fusnes Arall

Holodd y PSC pa un ai a fyddai’r adroddiad AD llawn yn cael ei roi i SCHTh. Dywedodd y PG y byddai’r adroddiad yn barod ar gyfer cyfarfod nesaf y Bwrdd Plismona.

**Cam Gweithredu: Trafod adroddiad AD yng nghyfarfod nesaf y Bwrdd Plismona**

Mynegodd y PG a’r CHTh eu diolch i’r Prif Gwnstabl Cynorthwyol Emma Ackland am ei gwasanaeth i HDP, gan ddymuno’r gorau iddi ar gyfer ei hymddeoliad.

1. **Adolygiad o bob cam gweithredu a phenderfyniad a gymerwyd** (Cadeirydd)

|  |  |  |
| --- | --- | --- |
| **Rhif y Cam Gweithredu** | **Crynodeb** | **I’w ddatblygu gan** |
| PB 161 | Y Prif Weithredwr i lunio agenda ar gyfer seminar y Panel Heddlu a Throseddu a’i ymweliad â Phencadlys yr Heddlu | Y Prif Weithredwr |
| PB 162 | Y PG i adolygu trefniadau traffig yr Heddlu adeg Long Course Weekend Cymru, a rhoi adborth i’r CHTh | PG |
| PB 163 | Ystyried ymgysylltu â goroeswyr trais | PG |
| PB 164 | CN i anfon y gwerthusiad peilot nycsoid at y CHTh | CN |
| PB 165 | CBRE – SCHTh i adolygu’r estyniad i’r Cytundeb Rheoli Cyfleusterau cyn ei gymeradwyo fel penderfyniad | PW |
| PB 167 | Trafod adroddiad AD yng nghyfarfod nesaf y Bwrdd Plismona | SCHTh |